কেৰালাত এইবাৰ ন'ৰ'ভাইৰাছৰ আতংক, কোন অংগত কৰে আক্ৰমণ ?\nকেৰালাত এইবাৰ ন'ৰ'ভাইৰাছৰ আতংক, মানুহৰ কোন অংগত আক্ৰমণ কৰে ন'ৰ' ভাইৰাছে?\nকৰ'নাৰ তৃতীয় ঢৌৰ আশংকা চলি থকাৰ মাজতে কেৰেলাত এইবাৰ নতুন আতংকৰ ৰূপত আৱিৰ্ভাৱ হৈছে ন'ৰ' ভাইৰাছ।\nৰাজ্যখনত এতিয়ালৈকে ১৩ জন লোক এই ভাইৰাছত হোৱাৰ কথা নিশ্চিত কৰা হৈছে।\nপ্ৰথমে পুকড়ে পশু চিকিৎসা মহাবিদ্যালয়ৰ ছাত্ৰাবাসৰ এগৰাকী ছাত্ৰৰ দেহত ন'ৰ' ভাইৰাছ ধৰা পৰাৰ পিছতে সষ্টম হৈ পৰিছিল কেৰালাৰ স্বাস্থ্য বিভাগ। কেৰালাৰ স্বাস্থ্য মন্ত্ৰী বীণা জৰ্জে ভাইৰাছ বিধৰ সংক্ৰমণ সন্দৰ্ভত উচ্চস্তৰীয় বৈঠকত মিলিত হৈছে।\nমন্ত্ৰী গৰাকীয়ে ৰাজ্য খনৰ খোৱাপানীৰ উৎস সমূহত যাতে ভাইৰাছ বিধ মিহলি হ'ব নোৱাৰে তাৰ বাবে সতৰ্ক হ'বলৈ সংশ্লিষ্ট সকলো পক্ষকে নিৰ্দেশ দিছে।কিন্তু কি এই ন'ৰ' ভাইৰাছ?\nন'ৰ' ভাইৰাছ হৈছে মানুহৰ পাচনতন্ত্ৰত আক্ৰমণ কৰা এক প্ৰকাৰৰ ভাইৰাছ। এই ভাইৰাছে আক্ৰমণ কৰাৰ পিছতে মানুহ এজনৰ বমি আৰু ডায়েৰিয়া হ'বলৈ ধৰে।\nখাদ্য আৰু পানীৰ জৰিয়তেও এই ভাইৰাছ বিয়পি পৰিব পাৰে। তদুপৰি ৰোগীৰ বমি, শৌচ আদিৰ দ্বাৰাও এই ভাইৰাছ বিয়পি পৰে।\nইপিনে চলিত বৰ্ষৰ ছেপ্তেম্বৰ মাহতো কেৰালাত এটা সময়ত সংহাৰৰ সৃষ্টি কৰা নিপা ভাইৰাছৰ পুনৰ আগমন ঘটিছে। নিপা ভাইৰাছত আক্ৰান্ত হৈয়ো এজন কিশোৰৰ মৃত্যু ঘটিছে।\nচিকিৎসকৰ পৰামৰ্শ মতে পৰীক্ষা-নিৰীক্ষা কৰাৰ পাছক তেওঁৰ নমুনা সংগ্ৰহ কৰি পুনেৰ লেবৰটৰীলৈ প্ৰেৰণ কৰা হৈছিল। তাত এই কিশোৰ নিপা ভাইৰাছত আক্ৰান্ত হোৱা বুলি জনোৱা হৈছিল।\nকিশোৰজনক প্ৰথমতে এখন বেচৰকাৰী হাস্পাতালত ভৰ্তি কৰাৰ পাছত এখন মেডিকেল কলেজলৈ স্থানান্তৰিত কৰা হয়। তাতো স্বাস্থ্য উন্নতি নোহোৱাত আন এখন বেচৰকাৰী হাস্পাতালত ভৰ্তি কৰোৱা হয় যদিও তাতো কোনো আৰোগ্য লাভ নহ'ল আৰু কিশোৰজনৰ মৃত্যু হয়।\nকেৰেলাত বৰ্তমান কৰ'না পৰিস্থিতি অত্যন্ত উদ্বেগজনক হৈ দেখা দিছে। তাৰ মাজতে ন'ৰ' তথা নিপা ভাইৰাছৰ আৱিৰ্ভাৱে অধিক আতংকৰ সৃষ্টি কৰিছে।\nৰাজ্যখনৰ স্বাস্থ্য বিভাগে ইতিমধ্যে সতৰ্কতামূলক ব্যৱস্থা গ্ৰহণ কৰিছে।
